
      DARBOTVARKĖ:
1. Problemų bendruomenių veikloje aptarimas
SVARSTYTA. Problemų bendruomenių veikloje aptarimas 
Tarybos pirmininkas Helmanas Lik informavo, kad  iš Vidaus reikalų ministerijos savivaldybė 
gavo raštą, kuriame prašoma pateikti informaciją su kokiomis problemomis susiduria bendruomenės savo veikloje ir kokių pasiūlymų bendruomenės gali pateikti dėl efektyvių sprendimo būdų problemų sprendime.
      Viena iš problemų buvo įvardinta susisiekimo problema tolimesniuose kaimuose tiek jaunimui, mokiniams, tiek darbingo amžiaus asmenims. Vaikai po būrelių neturi kuo parvykti į namus, nes mokyklinis autobusiukas mokinius veža iki 16.00 val. Vėliau jau nevažiuoja. Maršrutinis autobusas į kaimus važiuoja tik du kartus per savaitę. Kaimuose vyrauja nedarbas, dėl susisiekimo problemų darbingo amžiaus asmenys verčiau renkasi socialinę pašalpą, nei ieškosi darbo. 
[bookmark: _GoBack]      V. Skorodumovienė apgailestavo, kad LR Žemės ūkio ministerijos skelbtame projekte numatytose sąlygose bendruomenėms, kurios dviejų metų laikotarpyje yra pasinaudojusios projektinėmis lėšomis materialinei bazei stiprinti, šiais metais gali teikti paraišką tik renginių organizavimui, nors bendruomenė buvo numačiusi pirkti tautinius kostiumus. Projektų įgyvendinimui taikomi dideli reikalavimai, ne visada bendruomenės juos atitinka. Be to įvardijo problemą, kad darosi sunku surasti žmogų, kuris rašytų projektus, sunku surasti ir pritraukti aktyvių žmonių. Kaimuose visuomenė sensta, bendruomenės aktyvas pavargsta, išsisemia, dirba laisvu nuo darbų laiku be atlygio, praranda motyvaciją.
      J. Aleksandravičius pritarė, kad bendruomenėms  projektų rašymui nieks nepadeda, Vietos veiklos grupė įsikūrusi Alytuje, nėra galimybės bendradarbiauti su jos darbuotojais. Projektų rašymui neorganizuojami mokymai, nėra metodinės medžiagos.
      A. Jaskūnienė paminėjo, kad bendruomenės gali teikti paraiškas kultūrinių renginių organizavimui Regioninei kultūros tarybai, tačiau patikino, kad vyrauja labai dideli reikalavimai, taikomi aukšti balai, susidaro didelė konkurencija. Taip pat, pasinaudojusi proga A. Jaskūnienė paprašė bendruomenių atstovus paraginti bendruomenių narius dalyvauti bibliotekos vykdomame projekte „Prisijungusi Lietuva“, kur vykdomi kompiuteriniai mokymai.
      I. J. Šliaužienė pasidžiaugė, kad bendruomenei išgyventi padeda surinktos lėšos iš Amatų centre vykdomų edukacinių programų. Tačiau bendruomenėms įkurti verslus sudėtinga, tam pritarė ir kitų bendruomenių atstovai.
      J. Aleksandravičius pasiūlė pasidomėti kiek vaikų iš kaimų lanko būrelius meno mokykloje, ir kiek gimnazijoje. Galbūt galima juos pavežti mokykliniu autobusiuku ne tik po pamokų, bet ir po būrelių. G. Pačėsas patikino, kad pavėžėjimo paslaugas teikia ir Nemajūnų dienos centras, tačiau teikti tokias paslaugas mokinių pavėžėjimui po būrelių būtų sudėtinga, nes vaikai yra iš skirtingų kaimų. lanko būrelius skirtingose mokyklose, skirtingu laiku. Pavėžėjimo paslaugos kartais teikiamos vaikams, lankantiems dienos centro užsiėmimus.
      NUTARTA:
      Bendruomenių atstovų išsakytas problemas, su kuriomis susiduriama veikloje, pateikti  LR Vidaus reikalų ministerijai. Siūlyti, kad būtų skelbiama daugiau konkursų projektams bei supaprastinti reikalavimus.

